AIŠKINAMASIS RAŠTAS

Dėl savivaldybės nekilnojamojo turto perdavimo pagal panaudos sutartį

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija gavo Molėtų krašto žmonių su negalia sąjungos (toliau – Sąjunga) 2018 m. balandžio 11 d. prašymą, kuriuo prašoma perduoti garažą, esantį Molėtų r. sav., Molėtų m., P. Cvirkos g. 14. Šiuo garažu naudojosi administracija, bet optimizavus transporto ūkį, jis liko laisvas. Garažas reikalingas vykdyti Sąjungos įstatuose nurodytą veiklą. Sąjunga įsipareigoja perduotą turtą prižiūrėti, atlikti perduoto turto einamąjį ir kapitalinį remontus.

Molėtų rajono savivaldybės administracijos direktoriaus 2018 m. balandžio 13 d. įsakymu Nr. B6-292 „Dėl Molėtų rajono savivaldybės turto pripažinimo nereikalingu savivaldybės funkcijoms vykdyti“ turtas pripažintas nereikalingu Savivaldybės funkcijoms vykdyti ir siūloma jį perduoti pagal panaudos sutartį.

Parengto sprendimo projekto tikslas – perduoti Sąjungai 10 (dešimčiai) metų, Savivaldybei nuosavybės teise priklausantį ir šiuo metu Molėtų rajono savivaldybės administracijos patikėjimo teise valdomą nekilnojamąjį turtą pagal turto panaudos sutartį.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 3, 12 punktai, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 3 punktas, 3, 4 dalys;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“ (Molėtų rajono savivaldybės tarybos 2017 m. liepos 27 d. sprendimo Nr. B1-135 redakcija) 4.3, 6.1 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – perduotas turtas bus naudojamas vykdyti Sąjungos įstatuose numatytą veiklą.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo ir priėmimo aktas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.